L 231/210
SK
Úradný vestník Európskej únie
20.9.2023
II.
Prioritné vybavovanie podnetov a vyšetrovanie Podobne ako v prípade rámca bezpečného prístavu medzi USA a EÚ a rámca štítu na ochranu osobných údajov medzi EÚ a USA sa FTC zaväzuje prioritne vybavovať podnety týkajúce sa zásad rámca pre ochranu osobných údajov medzi EÚ a USA od ministerstva obchodu a členských štátov EÚ.
Takisto sa budeme prioritne zaoberať podnetmi týkajúcimi sa nedodržiavania zásad rámca pre ochranu osobných údajov medzi EÚ a USA od samoregulačných organizácií v oblasti ochrany súkromia a iných nezávislých orgánov pre riešenie sporov.
V záujme ľahšieho podávania podnetov na základe rámca pre ochranu osobných údajov medzi EÚ a USA vypracovala FTC štandardizovaný postup podávania podnetov a poskytla členským štátom EÚ usmernenia o druhu informácií, ktoré by FTC najlepšie pomohli pri vyšetrovaní podnetov.
V rámci tohto úsilia FTC určila svoje kontaktné miesto pre podnety postúpené členskými štátmi EÚ.
Najužitočnejšie je, ak postupujúci orgán vykoná predbežné vyšetrovanie údajného porušenia pravidiel a môže pri vyšetrovaní spolupracovať s FTC.
Po prijatí takéhoto podnetu od ministerstva obchodu, členského štátu EÚ, samoregulačnej organizácie alebo iných nezávislých orgánov pre riešenie sporov môže FTC vykonať celú škálu opatrení na riešenie nastolených problémov.
Môžeme napríklad preskúmať podmienky ochrany súkromia organizácie, získať ďalšie informácie priamo od organizácie alebo od tretích strán, ďalej konzultovať s postupujúcim subjektom, posúdiť, či ide o systematické porušovanie pravidiel alebo či je postihnutý značný počet spotrebiteľov, určiť, či podnet poukazuje na problémy, ktoré sú v právomoci ministerstva obchodu, posúdiť, či by bolo prínosné vynaložiť ďalšie úsilie o informovanie účastníkov trhu, a v prípade potreby začať vykonávacie konanie.
Okrem prioritného vybavovania podnetov týkajúcich sa zásad rámca pre ochranu osobných údajov medzi EÚ a USA od ministerstva obchodu, členských štátov EÚ a samoregulačných organizácií v oblasti ochrany súkromia alebo iných nezávislých orgánov pre riešenie sporov (13) bude FTC podľa potreby ďalej vyšetrovať závažné porušenia zásad rámca pre ochranu osobných údajov medzi EÚ a USA z vlastnej iniciatívy, pričom bude využívať rôzne nástroje.
FTC v rámci svojho programu zameraného na vyšetrovanie problémov s ochranou súkromia a bezpečnosťou zahŕňajúcich obchodné organizácie bežne kontrolovala, či dotknutý subjekt uvádzal vyhlásenia týkajúce sa štítu na ochranu osobných údajov medzi EÚ a USA.
Ak subjekt takéto vyhlásenia uvádzal a vyšetrovaním sa odhalilo zjavné porušenie zásad štítu na ochranu osobných údajov medzi EÚ a USA, FTC začlenila obvinenie z porušenia zásad štítu na ochranu osobných údajov medzi EÚ a USA do svojich opatrení presadzovania práva.
V tomto aktívnom prístupe budeme pokračovať aj v kontexte zásad rámca pre ochranu osobných údajov medzi EÚ a USA.
III.
Požadovanie a monitorovanie príkazov FTC zároveň potvrdzuje svoj záväzok podávať návrhy na vydanie vykonávacích príkazov a monitorovať ich s cieľom zabezpečiť dodržiavanie zásad rámca pre ochranu osobných údajov medzi EÚ a USA.
V budúcich uzneseniach FTC týkajúcich sa zásad rámca pre ochranu osobných údajov medzi EÚ a USA budeme dodržiavanie zásad rámca pre ochranu osobných údajov medzi EÚ a USA vyžadovať prostredníctvom rôznych vhodných predbežných opatrení.
Porušenie správnych uznesení FTC môže viesť k uloženiu občianskoprávnej sankcie vo výške až 50 120 USD za každé nesplnenie príkazu alebo 50 120 USD denne za pokračujúce neplnenie (14), čo v prípade praktík, ktoré sa týkajú mnohých spotrebiteľov, môže viesť k sumám vo výške miliónov dolárov.
V každom príkaze o súhlase (consent order) sú zahrnuté aj ustanovenia o podávaní správ a dodržiavaní predpisov.
Subjekty, na ktoré sa uznesenie vzťahuje, musia stanovený počet rokov uchovávať dokumenty preukazujúce, že dodržiavajú predpisy.
S príkazmi sa musia oboznámiť aj zamestnanci zodpovední za zaistenie plnenia príkazu.
FTC systematicky monitoruje dodržiavanie existujúcich príkazov týkajúcich sa zásad štítu na ochranu osobných údajov medzi EÚ a USA, ako to robí so všetkými svojimi príkazmi, a v prípade potreby podáva žaloby na ich presadenie (15).
Dôležité je, že príkazy FTC budú naďalej chrániť všetkých spotrebiteľov na celom svete, ktorí prichádzajú do styku s daným podnikom, nielen tých, ktorí podali sťažnosť.
Napokon bude FTC viesť online zoznam spoločností, na ktoré sa vzťahujú príkazy vydané v súvislosti s presadzovaním zásad rámca pre ochranu osobných údajov medzi EÚ a USA (16).
(13) Hoci FTC nerieši sťažnosti jednotlivých spotrebiteľov ani pri nich nevystupuje ako mediátor, potvrdzuje, že sa bude prioritne zaoberať podnetmi týkajúcimi sa zásad rámca pre ochranu osobných údajov medzi EÚ a USA postúpenými orgánmi EÚ pre ochranu osobných údajov.
FTC okrem toho používa sťažnosti vo svojej databáze na ochranu spotrebiteľov, ktorá je prístupná mnohým ďalším orgánom presadzovania práva, s cieľom zisťovať trendy, určovať priority presadzovania pravidiel a identifikovať potenciálne ciele vyšetrovania.
Fyzické osoby v EÚ môžu používať na podávanie sťažností FTC rovnaký systém ako spotrebitelia v USA, ktorý je dostupný na adrese https://reportfraud.ftc.gov/.
Pokiaľ však ide o sťažnosti fyzických osôb súvisiace so zásadami rámca na ochranu osobných údajov medzi EÚ a USA, pre fyzické osoby v EÚ môže byť najužitočnejšie, aby svoje sťažnosti predkladali orgánu pre ochranu osobných údajov svojho členského štátu alebo nezávislému orgánu pre riešenie sporov.
(14) Hlava 15 § 45 písm.
m) Zákonníka Spojených štátov, hlava 16 § 1.98.
Táto suma sa pravidelne upravuje o infláciu.
(15) Minulý rok FTC v hlasovaní schválila zjednodušenie procesu vyšetrovania opakovaných porušení.
Pozri tlačovú správu Federálnej obchodnej komisie, FTC Authorizes Investigations into Key Enforcement Priorities (FTC schválila vedenie vyšetrovaní týkajúcich sa kľúčových priorít presadzovania práva) (1. júla 2021), https://www.ftc.gov/news-events/news/press-releases/2021/07/ftc-authorizesinvestigations-key-enforcement-priorities.
(16) Pozri FTC, štít na ochranu osobných údajov, https://www.ftc.gov/business-guidance/privacy-security/privacy-shield.